Chungli
Store norske leksikon,Geografi,Verdens geografi,Asia,Taiwans geografi
Chungli er en by i Taiwan, på vestbredden av elven Hsinchieh Hsi, 34 kilometer sørvest for Taipei. Byen har 420 311 innbyggere (2022). Chungli inngår sammen med Taoyuan i et stort urbant område med 2,27 million innbyggere (2022).
Chungli er et sentrum i et rikt jordbruksdistrikt, med dyrking av ris, te og søtpoteter. I byen er det rismøller og tekstilfabrikker. Byen har fem universiteter, herunder National Central University, som ble grunnlagt i 1962 i byen Mialoi, men flyttet til Chungli i 1968. Universitetet har 12 000 studenter.I 1977 var Chungli åsted for et folkelig opprør, som ble starten på en moderniseringsprosess av Taiwans politiske system i 1980-årene. Les mer i Store norske leksikon Taiwans geografi Taiwan Taiwans historie Økonomi og næringsliv på Taiwan